《题水月亭卷》
明代·平显

积阴之气凝不流，澄辉上薄蟾宫秋。灵娲鍊雪补天罅，六合幻宫琉璃沤。

沤光滉瀁烛银浦，三山历历明可数。宝奁开影出素娥，桂露飞香洒黎母。

先生独坐海上亭，肝胆莹若梅花冰。初疑骊珠起甓社，熟视坎德交金精。

六鳌伏穴不敢动，天地无波宫泓冻。玉螺沆瀣漱玄津，铁网珊瑚注清梦。

紫鹏飞来翼垂云，药成兔鼎许见分。先生跨鹏擘云去，麻姑已约南溟君。

作者简介：浙江钱塘人，字仲微。博学多闻，诗文皆有典则。以荐授广西藤县知县，谪戍云南。黔国公沐英重其才，辟为教读。卒年七十四。其诗怪变豪放，有得于远游之助。有《松雨斋集》。